**Väkivaltaisen radikalisoitumisen ehkäisy oppilaitoksissa, kevät 2019**

**Kehittämistehtävä**

**Hanna Ruohikko**

**Puolalanmäen lukio, Turku**

Polarisaation käsittely lukiossa elokuvakasvatuksen keinoin

oppituntisuunnitelma 2 x 75 min.

uskonto, elämänkatsomustieto, filosofia, yhteiskuntaoppi

Tämä kahden 75 minuutin oppitunnin mittainen suunnitelma pohjautuu huomioon siitä, että lukiolaiset ovat kiinnostuneita käsittelemään ajankohtaisia yhteiskunnallisia ilmiöitä, mutta heillä ei aina ole välineitä esimerkiksi uutisten syvällisempään analysointiin. Yhteiskunnallinen polarisaatio on ilmiö, jonka moni tunnistaa, ja jota voidaan tarkastella sekä teoreettisesti että toiminnallisesti. Teoreettista näkökulmaa tässä tuntisuunnitelmassa edustaa filosofi Bart Brandsman polarisaatioteoria. Toiminnallinen osuus perustuu Reetta Huhtasen Aatos jaAmine(Gods of Molenbeek, 2018) -dokumenttielokuvaan.

Rauhankasvatusinstituutti toteuttaa keväällä 2019 mediakasvatusta ja katsomusdialogia yhdistävää opetuskokonaisuutta Aatos ja Amine -elokuvan pohjalta. Kokonaisuudessa käsitellään uskontoja ja katsomuksia mediassa, ystävyyttä ja yksinäisyyttä sekä kuulumista yhteisöön ja yhteiskuntaan. Kaikkien opettajien käyttöön elokuva tulee joulukuussa 2019, kun se esitetään Ylellä. Tämän tuntisuunnitelman tavoitteena on yhdistää Rauhankasvatusinstituutin Aatos ja Amine -opetuskokonaisuus ja polarisaatioteoria.

**Ensimmäinen oppitunti: miten polarisaatio toimii**

Filosofi Bart Brandsman polarisaatiomalli selittää sitä, miten yhteiskunnallinen polarisaatio kehittyy ja miten tätä kehitystä voidaan hillitä. Polarisaation kolmea periaatetta ilmentäviä ajankohtaisia uutisia on helppo löytää, ja opettaja voi etsiä niitä valmiiksi oppitunnille siltä varalta, että opiskelijat eivät osaa nimetä ajankohtaista puheenaihetta johonkin seuraavista kohdista.

Polarisaation periaatteet

1. Polarisaatio on me vastaan ne -ajatusrakenne

* *Pohditaan opetusryhmän kanssa, millaisia me vastaan ne -jaotteluja voimme havaita päivittäisiä uutisia lukemalla.*

1. Polarisaatio vahvistuu identiteettipuheesta, jolla määritellään jonkin ihmisryhmän identiteettiä.

* *Opiskelijat pohtivat, miten identiteettipuhe näkyy mediassa (esimerkiksi poliitikkojen lausunnoissa tai sanomalehden yleisönosastossa).*

1. Polarisaatio perustuu vaistomaiseen tunnedynamiikkaan, jota ei voida heikentää faktapuheella.

* *Etsitään esimerkkejä tilanteista, joissa tunnepohjainen viestintä ja puolustautumisreaktio nousevat esiin faktojen kustannuksella.*

Polarisaation viisi roolia

1. **Yllyttäjät** kiihdyttävät polarisaatiota mustamaalaamalla ja syyttelemällä toista ihmisryhmää.
2. **Liittyjät** valitsevat puolensa eli liittyvät yllyttäjään, mutta eivät ole yhtä jyrkkiä kuin yllyttäjä.
3. **Hiljaiset** eivät tuo näkemyksiään esiin – he voivat olla joko välinpitämättömiä tai tietoisesti keskellä pysytteleviä.
4. **Sillanrakentaja** haluaa ratkaista erimielisyydet kertomalla osapuolille, miten asiat ovat; samalla hän kuitenkin vahvistaa polarisaatiota käyttämällä identiteettipuhetta, joka on polarisaation bensaa.
5. **Syntipukiksi** joutuu henkilö, joka ei valitse puoltaan polarisaation vahvistuessa ja hiljaisten ryhmän pienentyessä. Syntipukkia syytetään polarisaation molemmilta puolilta.

* *Roolit esitellään sellaisenaan ja/tai näyttämällä aiheeseen liittyvä video:* <https://www.youtube.com/watch?v=QkPVmFZe47I>

Polarisaation purkamisen keinot

1. Keskustelun kohdeyleisöksi valitaan hiljaiset, ei yllyttäjiä tai liittyjiä.
2. Puheenaiheiksi ei valita identiteettipuheeseen kytkeytyviä puolesta tai vastaan -aiheita, vaan mielekäs dilemma, jota ihmiset voivat pohtia ja joka yhdistää keskustelijoita.
3. Puolueeton ja kuunteleva asemoituminen mahdollistaa todellisten huolenaiheiden käsittelyn niin, että kaikki kokevat pääsevänsä mukaan keskusteluun.
4. Keskustelun sävy on arvostava.

* *Opiskelijat jakautuvat pienempiin ryhmiin. Kukin ryhmä saa pohdittavakseen yhden edellä mainituista keinoista. Ryhmä keskustelee siitä, miksi tämä keino on tärkeä polarisaation purkamisessa. Päädytään todennäköisesti kunnioittavan dialogin periaatteisiin.*

**Toinen oppitunti: Aatos ja Amine**

Reetta Huhtasen Aatos jaAmine(Gods of Molenbeek, 2018) -elokuva kertoo Brysselin Molenbeekissa asuvista lapsista, jotka pohtivat jumaluuden olemusta ja erilaisia elämänkatsomuksellisia kysymyksiä. Lasten maailmaan kytkeytyy myös väkivaltainen ekstremismi, kun terrori-isku järkyttää arjen turvallisuutta. Muita elokuvassa esiintyviä teemoja ovat ystävyys, pelko, suru sekä lasten ja vanhempien väliset suhteet.

*1. Katsotaan elokuva, jonka kesto on 55 minuuttia.*

*2. Palautetaan mieleen polarisaation roolit ja purkamisen keinot.*

*3. Keskustellaan pienryhmissä seuraavista kysymyksistä:*

* *Millaista identiteettipuhetta elokuvassa ilmeni? Havaitsitteko yllyttäjiä, liittyjiä tai hiljaisia? Ottiko joku sillanrakentajan roolin tai joutuiko syntipukiksi?*
* *Minkä dilemmojen ympärille elokuvassa käyty keskustelu kietoutui?*
* *Miten keskustelun osapuolet asemoituivat: oliko puhe tunnepitoista, arvostavaa, avointa?*
* *Saivatko kaikki äänensä kuuluviin elokuvan keskusteluissa?*

Lyhyt kuvaus elokuvan sisällöstä:

Aatos ja Amine -dokumenttielokuva esittää erityisesti islamiin liittyviä asioita osana lasten arkipäivää – Amine on muslimi, Aatos ei. Aatos pohtii Aminen jumalaa, käy Aminen perheen kanssa moskeijassa ja ”lentää” rukousmatolla. Tältä osin islamiin ei liity paljon identiteettipuhetta. Terrori-iskun jälkeen lapset ottavat osaa mielenilmaukseen, jossa Molenbeekin asukkaat tuomitsevat aggressiivisesti väkivallanteon. Me ja ne -jaottelu korostuu elokuvan tässä osassa. Lapset joutuvat sotilaiden tekemään turvatarkastukseen mennessään metroon, mikä korostaa uhkaavaa ja polarisoitunutta tilannetta.

Elokuvassa korostuu lapsuuden samankaltaisuus uskonnosta tai kulttuuritaustasta huolimatta. Lapset elävät pääsääntöisesti hyvin onnellista ja turvallista lapsuutta, vaikka Molenbeekia pidetään kaupunginosana, jossa ilmenee islamiin liittyvää väkivaltaista radikalisaatiota.

Elokuvan traileri: <https://vimeo.com/313579394>

Tässä kehittämistehtävässä on käytetty lähteinä

Miriam Attiaksen blogikirjoitusta Mitä polarisaatio on ja miten se toimii?

<http://www.depolarize.fi/2018/05/08/mita-polarisaatio-on-ja-miten-se-toimii/>

viitattu 20.4.2019

Maailmankoulun Aatos ja Amine –mediakasvatuskokonaisuutta

<https://maailmankoulu.fi/aatosjaamine/>

viitattu 20.4.2019